Covid-19-samevatting: Ramaphosa spreek nasie weer toe | Maroela Media
Pres. Cyril Ramaphosa sal na verwagting Dinsdagaand weer die nasie toespreek.
Khusela Diko, Ramaphosa se woordvoerder, het vanoggend in 'n verklaring gesê die president sal vanaand aanvullende ekonomiese en maatskaplike verligting te midde die Covid-19-pandemie aankondig.
Dit is nie in dié stadium duidelik hoe laat Ramaphosa die nasie sal toespreek nie.
Diko het gesê die presidensie sal meer besonderhede omtrent die president se toespraak deur die loop van die dag aankondig.
Nog beamptes, gevangenes toets positief
Intussen het nog 11 korrektiewe beamptes en een gevangene positief getoets vir die nuwe koronavirus. Dit bring die getal bevestigde gevalle van Covid-19 in die 243 korrektiewe sentrums in die land op 111 te staan.
Singabakho Nxumalo, woordvoerder van die departement van korrektiewe dienste, het in 'n verklaring gesê die nuwe gevalle is by die Worcester- korrektiewe sentrum in die Wes-Kaap aangemeld. Die departement het nou reeds 20 gevalle in dié provinsie aangemeld.
Die korrektiewe sentrum in Oos-Londen in die Oos-Kaap is dus nie meer die enigste gevangenis in die land waar gevangenes die nuwe koronavirus opgedoen het nie.
Volgens Nxumalo is geen nuwe gevalle egter in dié provinsie aangemeld nie. Altesaam 31 beamptes en 56 gevangenes in die Oos-Kaap het tot op hede positief getoets vir Covid-19.
Twee korrektiewe beamptes in Limpopo en een korrektiewe beampte by die departement se hoofkantoor het ook positief getoets.
Nxumalo het gesê gevangenes en beamptes by die betrokke gevangenis word nagegaan vir Covid-19. Die korrektiewe sentrums word ook ontsmet.
Nog watertenks in Mpumalanga beskikbaar gestel
Lindiwe Sisulu, minister van water en sanitasie, het Maandag in 'n verklaring gesê nog 500 watertenks en 56 watertenkers is by verskillende munisipaliteite in Mpumalanga afgelaai.
Altesaam 37 watertenks is onder die plaaslike munisipaliteite in die Ehlanzeni-distrik versprei. Bosbokrand het reeds 45 watertenks ontvang terwyl Mbombela (Nelspruit) 32 ​​ontvang het.
Die watertenks word by die plaaslike munisipaliteite afgelewer, wat dit dan na strategiese plekke sal versprei om te verseker dat mense nader aan hul huishoudings toegang het tot water en dus nie meer lang afstande na water hoef te loop nie. Op dié manier sal mense dus makliker by die regulasies van die algehele landwye afsondering kan hou.
'Hef afsonderings geleidelik op'
Die Wêreldgesondheidsorganisasie (WGO) het Dinsdag gesê lande behoort hul algehele landwye afsonderings geleidelik op te hef. Die organisasie het gewaarsku dat infeksie weer sal opvlam indien regulasies te vinnig verslap word.
Volgens Takeshi Kasai, die WGO se streeksdirekteur vir die Westelike Stille Oseaan, blyk 'n afsonderingstydperk effektief te wees in die bekamping van die virus, hoewel mense aan 'n nuwe normaal gewoond sal moet raak.
Kasai het gesê mense sal moet aanpas by die manier van leef tydens 'n pandemie totdat 'n entstof beskikbaar gestel word.
algehele afsondering Cyril Ramaphosa koronavirus Lindiwe Sisulu WGO
Kom ons hoop vanaand is psitief.
Alles word net vir die people van cyril gedoen,verwag julle wonderwerke?
Peril (CR) se base (WHO) het GEPRAAT!! Hy sal spring!!
Stem sy raadgewers (cele mev zuma, en razz) het ongelukkig nie n idee wat hulle aanvang nie. Die verligting sal slegs vir sy mense wees en nie die ekonomie nie
CR gaan die rykes belas.. Gevanagenes, moet ophou om alerhande besoekers te kry, Bewaarders moet ophouomkoop… Klapperkop moes al lankal water voorsien het.. WHO is te pro China…